AMATAV ลงสนามวันแรก ผู้บริหารมั่นใจเปิดเหนือจองแน่นอน!
AMATAV ลงสนามวันแรก ลุ้นเหนือจอง! มีราคาก่อนเปิดตลาด (Pre Open) 5 นาที อยู่ที่ 9.00 บาท โดยจำนวนหุ้นที่มีการซื้อขายก่อนเปิดตลาดประมาณ 20 ล้านหุ้น ด้านฝั่งซื้อ (Bid) ประมาณ 9.2 ล้านหุ้น ส่วนฝั่งขาย (Offer) ประมาณ 10.5 ล้านหุ้น ขณะที่ ผู้บริหารมั่นใจเปิดเหนือจองแน่นอน โดยมี ธ.ไทยพาณิชย์ และ บล. อาร์เอชบี (ประเทศไทย) เป็นที่ปรึกษาทางการเงิน
16 ธ.ค. 2558

ผู้สื่อข่าวรายงานว่า บริษัท อมตะ วีเอ็น จำกัด (มหาชน) หรือ AMATAV มีราคาก่อนเปิดตลาด (Pre Open) 5 นาที อยู่ที่ 9.00 บาท โดยจำนวนหุ้นที่มีการซื้อขายก่อนเปิดตลาดประมาณ 20 ล้านหุ้น ด้านฝั่งซื้อ (Bid) ประมาณ 9.2 ล้านหุ้น ส่วนฝั่งขาย (Offer) ประมาณ 10.5 ล้านหุ้น ขณะที่ ผู้บริหารมั่นใจเปิดเหนือจองแน่นอน โดยมี ธ.ไทยพาณิชย์ และ บล. อาร์เอชบี (ประเทศไทย) เป็นที่ปรึกษาทางการเงิน
 
นางสมหะทัย พานิชชีวะ กรรมการและประธานเจ้าหน้าที่บริหาร AMATAV เปิดเผยว่า บริษัทพร้อมนำหุ้นเข้าจดทะเบียนในตลาดหลักทรัพย์แห่งประเทศไทย (SET) โดยจะเริ่มซื้อขาย (เทรด) วันแรกในวันนี้ (16 ธ.ค.) ซึ่งมั่นใจว่าจะได้รับการตอบรับที่ดีจากนักลงทุน หลังเสนอขายหุ้นสามัญเพิ่มทุนให้แก่ประชาชนทั่วไปเป็นครั้งแรก (IPO) จำนวน 166.37 ล้านหุ้น มูลค่าที่ตราไว้ (พาร์) 0.50 บาทต่อหุ้น คิดเป็น 17.79% ของจำนวนหุ้นสามัญที่ออกและเรียกชำระแล้วทั้งหมดของบริษัทภายหลังการเสนอขายหุ้นสามัญเพิ่มทุนครั้งนี้ในราคาเสนอขายหุ้นละ 7.50 บาท
ด้านผลการดำเนินงานของบริษัท สำหรับงวดไตรมาส 3/58 สิ้นสุดวันที่ 30 ก.ย. 58 บริษัทมีกำไรสุทธิ 12.72 ล้านบาท ลดลง 6.56 ล้านบาท หรือปรับลดลง 34.02% จากช่วงเดียวกันของปีก่อนที่ 19.28 ล้านบาท และมีรายได้ 119.67 ล้านบาท ลดลง 1.42 ล้านบาท หรือลดลง 1.17% จากช่วงเดียวกันของปีก่อนที่ 121.09 ล้านบาท
ส่วนงวด 9 เดือนแรกของปี 2558 บริษัทมีกำไรสุทธิ 175.36 ล้านบาท เพิ่มขึ้น 57.70 ล้านบาท หรือเพิ่มขึ้น 49.03% จากช่วงเดียวกันของปีก่อนที่ 117.66 ล้านบาท และมีรายได้ 577.78 ล้านบาท เพิ่มขึ้น 137.38 ล้านบาท หรือเพิ่มขึ้น 31.19% จากช่วงเดียวกันของปีก่อน 440.40 ล้านบาท
ขณะที่ผลการดำเนินงานปี 2557 บริษัทมีกำไรสุทธิ 186.56 ล้านบาท ลดลง 70.64 ล้านบาท หรือลดลง 27.46% จากปี 2556 อยู่ที่ 257.20 ล้านบาท และมีรายได้ 682.82 ล้านบาท ลดลง 40.25 ล้านบาท หรือปรับลดลง 5.56% จากปี 2556 อยู่ที่ 723.07 ล้านบาท